Benetton-blitzkrieg breek moedige Kings | Netwerk24
Benetton-blitzkrieg breek moedige Kings
Deur Michael Green 25 Maart 2018 00:00
Een enkele punt het die Kings Saterdag in Port Elizabeth daarvan weerhou om 'n tweede sege in die Pro14-reeks te behaal.
Die Italiaanse span Benetton het die Kings in 'n opwindende en mededingende kragmeting voor sowat 5 000 toeskouers in die Nelson Mandelabaai-stadion met 36-35 verslaan.
Masixole Banda van die Southern Kings laat loop die bal in sy span se Pro14-stryd Saterdag teen Benetton. Foto: Gallo Images
Die Kings het vroeg twee drieë afgestaan en moes daarna strykdeur terugveg.
Deon Davids, die Kings-breier, het ná die wedstryd dié twee drieë as 'n keerpunt in die stryd bestempel.
"Jy kan nie 'n wedstryd begin deur twee drieë weg te gee nie. Ons moes daarna die hele tyd die wedstryd jaag," sê Davids.
"Ek is baie teleurgesteld met die uitslag, want ek dink ons het genoeg kanse gehad om meer punte aan te teken. Ons het dié geleenthede egter nie goed genoeg gebruik nie.
"Ons het onsself ook kwaai onder druk geplaas deur die bal soms nie uit te skop nie."
Kurt Coleman, die Kings se losskakel, het puik gespeel in die eerste helfte en sy span gehelp om die rustyd met 'n skrale agterstand van 26-21 in te gaan. Hy het egter nie ná rustyd teruggekeer nie.
"Dit was 'n gevoelige slag om Kurt met 'n (been)besering te verloor. Hy het die wedstryd taamlik goed beheer voordat hy af is."